作者:吳泳
標題:摸魚兒
內容:倚南牆、幾回凝佇。綠筠冉冉如故。帝城景色緣何事，一半花枝風雨。收聽取。這氣象精神，則要人來做。當留客處。且遇酒高歌，逢場戲劇，莫作皺眉事。那個是，紫佩飛霞仙侶。駸駸雲步如許。清閒笑我如鷗鷺。不肯對松覓句。萍散聚。又明月、還尋錦裡煙霞路。浮名自誤。待好好歸來，攜筒載酒，同訪子云去。